《前春雪》
宋代·郭祥正

玄冥夺春令，连旬雪塞屋。嗷嗷何物声，云是饥民哭。

来请义仓米，奈何久空腹。寒威如戈矛，命尽须臾速。

忆昨去年水，云涛卷平陆。高村既无麦，低田又无谷。

民间已乏食，租税仍未足。县令欲逃责，催科峻鞭朴。

嗟哉吾邦民，何以保骨肉。昂头诉苍苍，和气待春育。

春工本好生，此雪无乃酷。谁家敞园馆，草树变琼玉。

美人学回风，欢笑列灯烛。不如万户寒，唯忧五更促。

世无采诗官，悲歌寄鸿鹄。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。